MONITOR EXTERN Nr.15/2006
                   1. Alegerile legislative parţiale din Statele Unite

                   Preşedintele american George W. Bush a organizat o conferinţă de presă la Casa Albă, în cursul căreia a afirmat că îşi asumă o mare parte de responsabilitate pentru înfrângerea republicanilor şi victoria opoziţiei democrate la alegerile legislative parţiale, care au avut loc la 7 noiembrie a.c. Preşedintele George W. Bush a recunoscut că majoritatea electoratului american şi-a demonstrat nemulţumirea faţă de războiul din Irak. "Ştiu că există multe speculaţii privind semnificaţia alegerilor în legătură cu bătălia pe care o ducem în Irak (...) Recunosc că mulţi dintre americani au votat pentru a-şi exprima nemulţumirea privind lipsa de progrese înregistrate pe teren", a declarat George W. Bush. 

                   El şi-a reafirmat încrederea în vicepreşedintele Dick Cheney, subliniind că el va rămâne în funcţie până la sfârşitul mandatului, în ianuarie 2009, şi a menţionat că rezultatul alegerilor nu înseamnă că trupele americane trebuie să părăsească Irakul. Şeful Casei Albe a anunţat, totodată, demisia ministrului apărării Donald Rumsfeld şi numirea în fruntea Pentagonului a lui Robert Gates, fost director al Agenţiei Centrale de Informaţii.

                   Mai mulţi responsabili americani, începând cu preşedintele George W. Bush, au pus pe seama scandalurilor de corupţie care au zdruncinat Partidul Republican înfrângerea suferită în Camera Reprezentanţilor. "Oamenii vor ca reprezentanţii lor să fie cinstiţi şi, în unele scrutinuri, acest lucru a reprezentat factorul principal", a declarat preşedintele american. O anchetă internă efectuată de Partidul republican, citată de senatorul John McCain, a acordat şi mai multă importanţă factorului corupţie: "din cele 29 de circumscripţii pe care republicanii le-au pierdut, 19 sunt pierdute din cauza corupţiei şi nu a Irakului". 

                   Potrivit analiştilor, opoziţia democrată a devenit majoritară atât în Camera Reprezentanţilor, cât şi în Senat, culegând roadele lipsei de popularitate a preşedintelui republican George W. Bush şi a războiului său din Irak. Democraţii deţin 229 de locuri din cele 435 ale Camerei şi 51 de locuri din cele 100 ale Senatului, obligându-l astfel pe preşedintele republican George W. Bush la o politică de coabitare în ultimii săi doi ani de mandat la Casa Albă. 

                   Preluarea de către democraţi a majorităţii din Congres înseamnă pentru partidul aflat până acum în opoziţie o nouă şansă de a-şi pune amprenta pe stabilirea agendei naţionale a SUA, dar şi povara de a duce la îndeplinire aşteptările alegătorilor. Diferenţa dintre ceea ce este realizabil şi ce s-ar putea dovedi peste puterile noii majorităţi rezidă între promisiunile democraţilor de a creşte salariul minim şi angajamentul lor de a imprima o nouă direcţie în Irak. 

                   Senatorul Harry Reid din Nevada, care ar putea deveni de anul viitor noul lider al majorităţii din Senat, a subliniat că democraţii "vor să facă parte dintr-un Congres care are rezultate". La rândul lui, Richard Durbin, din Illinois, al doilea în ierarhia democraţilor din Senat, a admis că "simplul fapt de a deţine majoritatea nu este suficient". 

                   Pe lângă majorarea salariului minim, democraţii vor să transforme rapid în lege recomandările Comisiei pentru anchetarea atentatelor de la 11 septembrie, să reducă dependenţa SUA de petrolul de import, să extindă cercetările în domeniul medicinei şi să scadă preţul medicamentelor puse la dispoziţia contribuabililor prin programul Medicare. Toate aceste proiecte ridică potenţiale probleme în forul legislativ, dar cea mai mare provocare rămâne angajamentul democraţilor faţă de o schimbare de direcţie în războiul din Irak. Potrivit sondajelor efectuate chiar în ziua alegerilor, aproape trei din cinci alegători s-au exprimat împotriva războiului din Irak şi au indicat că preferă să voteze un candidat democrat. Doar o treime din alegători au apreciat că războiul a contribuit pozitiv la securitatea pe termen lung a SUA. 

                   Totuşi, analiştii remarcă faptul că „mersul strategic al războiului este stabilit de preşedintele SUA, iar Congresul nu dispune de prea multe pârghii pentru a-l determina pe şeful statului să schimbe acest curs”. Primul test pentru democraţi în privinţa războiului va surveni anul viitor, când George W. Bush va trimite Congresului legea finanţării operaţiunilor din Irak şi Afganistan. Democraţii au afirmat că nu vor "ţine ostatic" bugetul războiului în schimbul unor schimbări la nivel politic, dar speră că George W. Bush va da curs rezultatelor alegerilor şi recomandărilor unui grup de lucru bipartizan cu privire la politica irakiană a SUA, condus de fostul secretar de stat James Baker. 

*

                   „Lovitura primită de republicani în alegerile legislative din SUA simbolizează respingerea preşedintelui George W. Bush şi a politicii sale din Irak, a stilului său de a-şi exercita puterea şi în special a politicii sale externe”, au apreciat cotidianele britanice. 

                   „Financial Times” apreciază că "americanii au început în cele din urmă să ceară socoteală puterii republicane şi Administraţiei conduse de George W. Bush pentru incompetenţa lor, a dispreţului faţă de lege şi pentru modul în care au târât numele SUA în praful din Irak. Sub conducerea preşedintelui şi a aliaţilor săi, America a început să fie considerată în cele mai multe ţări din lume ca fiind o ameninţare mai mare decât Iranul teocratic". Însă, potrivit „Financial Times”, "aceste alegeri trebuie să aducă dovada că această percepţie este greşită şi că echilibrele şi garanţiile aduse de sistemul american funcţionează încă".

                   2. Reacţii la sentinţa de condamnare la moarte a lui Saddam Hussein
                   "Crimele comise de Saddam Hussein sunt abominabile şi este just ca el să fie judecat şi pedepsit pentru ele, dar condamnarea la moarte pronunţată duminică este purtătoarea unui mesaj periculos pentru regiune: noul Irak se va construi mai degrabă pe răzbunare decât pe respectarea valorilor umane fundamentale", a afirmat preşedintele Adunării Parlamentare a Consiliului Europei, Rene van der Linden. „Irakul nu mai are nevoie de morţi acum. Pedeapsa capitală este ceva rău, chiar şi pentru cele mai monstruoase crime, şi fac apel la autorităţile irakiene să nu execute sentinţa de condamnare la moarte a lui Saddam Hussein”, a afirmat preşedintele APCE. 

                   La rândul său secretarul general al Consiliului Europei, Terry Davis, a precizat că Saddam Hussein a fost „un dictator nemilos şi că trebuie să plătească pentru crimele sale, dar executarea sa va fi inutilă”. "Irakienii au nevoie de dreptate, nu de răzbunare. O ţară devastată de violenţă şi moarte nu are nevoie de mai multă violenţă şi, mai ales, de o execuţie orchestrată de stat. Saddam Hussein este un criminal şi nu ar trebui să se permită ca el să devină un martir", a mai spus Terry Davis.

                   Fostul dictator irakian Saddam Hussein nu ar fi trebuit condamnat la moarte, ci judecat de un tribunal cu adevărat independent, a declarat, la rândul său, Manfred Nowak, anchetator special al ONU în probleme de tortură. "Nici măcar cineva ca Saddam Hussein nu trebuie condamnat la moarte", a declarat el în cadrul unui forum consacrat drepturilor omului desfăşurat la Viena. Oficialul ONU a admis că sub regimul lui Saddam au fost torturaţi şi ucişi numeroşi reprezentanţi ai minorităţilor din Irak şi oponenţi politici ai dictatorului, dar a subliniat că se opune cu fermitate felului în care s-a derulat procesul fostului preşedinte irakian. "Ar fi o şansă serioasă de a-l aduce pe Saddam Hussein în faţa unui tribunal cu adevărat independent, iar acum avem şi Curtea penală internaţională. N-ar mai fi nevoie decât de voinţa politică de a face acest lucru", a concluzionat Manfred Nowak.

*

                   Presa iraniană a salutat condamnarea la moarte a dictatorului irakian Saddam Hussein, dar a acuzat în acelaşi timp SUA că au împiedicat examinarea de către justiţie a crimelor comise de acesta în Iran. "Încă o dată, istoria a arătat că nu le este fidelă dictatorilor. Astăzi, a fost rândul lui Saddam Hussein", a declarat fostul purtător de cuvânt al Ministerului de Externe, Hamid Reza Assefi. 

                   Principalul cotidian guvernamental iranian apreciază că, "în acest moment, ceea ce aşteaptă nu doar poporul iranian, ci întreaga lume este să fie examinate toate crimele fostului dictator şi îndeosebi pagina cea mai neagră a dosarului său, cei opt ani de război împotriva Republicii Islamice Iran". "Se pare însă că forţele de ocupaţie americane încearcă să împiedice examinarea de către tribunal a problemei războiului dintre Iran şi Irak", mai constată cotidianul, conform căruia "obiectivul forţelor de ocupaţie americane este de a preveni ieşirea la lumină a ajutorului secret acordat de SUA şi de Occident fostului regim irakian". 

                   Mass-media europene au fost împărţită în privinţa opiniilor legate de condamnarea lui Saddam Hussein, exprimându-şi în acelaşi timp satisfacţia că fostul dictator irakian a fost judecat de un tribunal pentru crimele sale. 

                   Cotidianele germane consideră condamnarea la moarte a lui Saddam drept "o justiţie a învingătorilor" care-l favorizează mai degrabă pe preşedintele american George W. Bush decât poporul irakian. "Saddam Hussein a avut dreptul la un proces echitabil", se afirmă în cotidianul „Kolner Stadt Anzeiger”, pentru care "fostul lider irakian nu va trăi într-un exil fericit, ca alţi foşti tirani, şi nici nu va fi împuşcat, ca dictatorul român Nicolae Ceauşescu". 

                   Cotidianul „Berliner Zeitung” analizează mai sever acest proces, care "ar fi trebuit să fie o şansă istorică pentru a înţelege sistemul dictatorial al lui Saddam Hussein. În loc de aceasta, justiţia a fost instrumentul forţelor de ocupaţie". Referitor la condamnarea la moartea a fostului dictator, "faptul că responsabili occidentali au salutat-o formal este o dovadă a înfrângerii lor politice şi morale". 

                   Cotidianul german „Handelsblatt” este de părere că ancheta trebuie să continue. „După şiiţi, kurzii trebuie să aibă şansa de a vedea judecată cel puţin o crimă împotriva lor (...) Pentru aceasta, nu este nici o urgenţă pentru a-l împinge pe Saddam Hussein la moarte”. 

                   Pentru cotidianul britanic „Daily Mirror”, populaţia "ar trebui să nu se prea bucure de o condamnare la moarte pronunţată împotriva unui om, chiar dacă este vorba de Saddam Hussein. A fost un dictator brutal, dar există riscul ca spânzurarea lui să aducă şi mai multă vărsare de sânge". 

                   „The Guardian” apreciază că, dacă "un nou Irak trebuie să apară pe ruinele fostului Irak, abţinerea de a recurge la un omor legal ar fi un început bun". 

                   Salutând verdictul, „The Daily Telegraph” consideră că "moartea lui Saddam Hussein nu constituie o condiţie suficientă pentru instaurarea democraţiei în Irak, dar că ea este necesară". 

                   În Italia, „Corriere della Sera” subliniază că „decizia de condamnare la moarte a lui Saddam Hussein divizează conştiinţele în lumea occidentală”. 

                   Pentru „La Repubblica”, "condamnarea la moarte pronunţată pare să închidă definitiv îndelungatul destin politic şi personal al lui Saddam Hussein, dictatorul Irakului timp de 24 de ani", şi concluzionează "SUA şi Regatul Unit exultă, UE se opune execuţiei". 

                   Cel mai important cotidian spaniol, „El Pais”, consideră că "nu avem de ce să ne bucurăm de condamnarea la moarte (...) a fostului dictator Saddam Hussein, printre altele, din cauza neregulilor procesului şi a politizării sale. Nu este încă clar dacă Saddam Hussein va fi spânzurat (...) Dacă recursul va reuşi, atunci va trebui aşteptată o nouă judecare (…) Dar, dacă în final, fostul dictator va fi executat, este foarte probabil ca mulţi dintre partizanii săi din comunitatea sunnită să-l transforme în martir, făcând şi mai dificilă revenirea la calm în ţară". 

                   În Franţa, „Liberation” apreciază că, "din punct de vedere al desfăşurării şi al conţinutului, procesul lui Saddam Hussein a rămas o procedură excepţională şi aproape derizorie. Sentinţa de condamnare a lui Saddam Hussein este emisă în numele unui popor irakian a cărui existenţă este mai problematică decât oricând". 

                   La rândul său, „Le Figaro” afirmă că "este păcat că sentinţa poate da impresia de legitimizare a unei intervenţii militare întreprinse sub false pretexte, în timp ce trebuie să fie, înainte de toate, un act fondator al statului de drept, după 24 de ani de dictatură”.

                   3. Referendumul privind independenţa regiunii Osetia de Sud 

                   Situaţia tensionată dintre guvernul de la Tbilisi şi reprezentanţii regiunii separatiste georgiene Osetia de Sud
 a revenit în atenţia comunităţii internaţionale prin organizarea, la 12 noiembrie a.c., a unui referendum privind independenţa regiunii faţă de autorităţile centrale georgiene. 

                   "Autorităţile secesioniste din Osetia de Sud au pierdut timp şi efort cu organizarea referendumului. Nu cred că cineva va recunoaşte rezultatul acestui referendum", a declarat Secretarul general al Consiliului Europei, britanicul Terry Davis. Reprezentantul special al Uniunii Europene în Caucazul de Sud, Peter Semnby, a declarat, la rândul său, că "rezultatele referendumului din Osetia de Sud privind independenţa nu vor avea nici o însemnătate pentru Uniunea Europeană", adăugând totodată că organizarea acestui eveniment nu va contribui deloc la rezolvarea pe cale paşnică a situaţiei din această regiune. 

                   În cadrul referendumului, cei care s-au prezentat la urne au răspuns la întrebarea "Sunteţi de acord ca Osetia de Sud să-şi păstreze actualul statut de stat independent şi să fie recunoscut de comunitatea internaţională?", şi, de asemenea, a trebuit să-l aleagă pe preşedintele republicii separatiste dintre cei patru candidaţi înscrişi pe listele electorale. Guvernul de la Tbilisi a refuzat să recunoască referendumul privind independenţa Osetiei de Sud, iar comunitatea internaţională nu a trimis în zonă nici un observator. 

                   "Rezultatele nu vor fi recunoscute de comunitatea internaţională, iar votul nu a contribuit cu nimic la a face să avanseze o soluţie politică paşnică", a subliniat Secretarul general al Consiliului Europei, Terry Davis. "Circumstanţele în care s-a desfăşurat, îndeosebi faptul că etnicii georgieni nu au avut dreptul să voteze, îl fac irelevant", a menţionat el. 

                   Ministerul de Externe al Republicii Moldova a condamnat referendumul desfăşurat în Osetia de Sud, făcând o paralelă cu referendumul similar organizat la 17 septembrie de regimul separatist din Transnistria. "Considerăm că această măsură unilaterală şi neproductivă a regimului din Osetia de Sud va declanşa un nou val de tensiuni politice. Pseudo-referendumul organizat în Transnistria la 17 septembrie ca şi actualul referendum nelegitim din Osetia de Sud reprezintă un efort concertat de a submina eforturile internaţionale de a rezolva conflictele din fosta URSS", se precizează într-un comunicat al ministerului. "Ministerul de Externe al Republicii Moldova împărtăşeşte poziţia Uniunii Europene şi a Statelor Unite că acest aşa-zis referendum este anti-constituţional şi cere statelor şi organizaţiilor internaţionale să îl condamne", se mai subliniază în comunicat.

                   Conform datelor furnizate de Comisia Electorală Centrală de la Ţkinvali, capitala regiunii, participarea la vot a depăşit 90% din cei 55.000 de alegători. Potrivit unui sondaj realizat la ieşirea de la urne efectuat de o organizaţie neguvernamentală rusă, în cadrul referendumului 99% din cei care s-au prezentat la urne au votat pentru independenţa regiunii, iar în alegerile prezidenţiale pentru actualul lider al republicii nerecunoscute al Osetiei de Sud, Eduard Kokoitîi, susţinut de Rusia şi fără contracandidaţi reali, care a întrunit 95% din voturile exprimate. Scrutinul s-a desfăşurat în condiţii de securitate sporită, după ce Osetia de Sud a anunţat dejucarea unui plan georgian de asasinare a lui Eduard Kokoitîi.

                   4. Negocieri privind reglementarea statutului provinciei Kosovo

                   Reprezentantul albanez al provinciei Kosovo, Agim Ceku, a făcut apel la comunitatea internaţională să nu se întârzie asupra deciziei în privinţa statutului definitiv al provinciei, populată în majoritate de etnici albanezi, care doresc independenţa regiunii. Agim Ceku este unul din liderii gherilei separatiste albaneze care a luptat împotriva forţelor sârbe în timpul conflictului din regiune, în perioada anilor 1998-1999. „Solicităm sprijinul pentru independenţa Kosovo”, a precizat el, evidenţiind eforturile autorităţilor locale pentru a transforma acest teritoriu „într-o ţară modernă, democratică şi multietnică”. ''Noi sperăm că decizia va fi luată înainte de februarie 2007", a adăugat Agim Ceku, afirmând că emisarul special al ONU pentru Kosovo, fostul preşedinte finlandez Martti Ahtisaari a pregătit pachetul său de propuneri. Recent, Agim Ceku s-a aflat în vizită în Republica Muntenegru, fapt ce a suscitat nemulţumiri în Serbia, liderii acestei ţări precizând că ''Agim Ceku nu a fost autorizat să reprezinte Kosovo în străinătate şi să aibă discuţii bilaterale''. De asemenea, guvernul sârb i-a solicitat emisarului special al ONU la negocierile privind viitorul statut al Kosovo, Martti Ahtisaari, să demisioneze din această funcţie, reproşându-i că are o atitudine pro-albaneză în discuţiile dintre cele două părţi. 

                   Primul ministru al provinciei Kosovo, Agim Ceku, a declarat că guvernul său ar putea proclama în mod unilateral independenţa acestei republici sârbe, în lipsa unui acord asupra acestui punct cu autorităţile de la Belgrad. „Nu este o ameninţare. Noi considerăm acest lucru ca pe o posibilitate. Kosovo va deveni în mod sigur o ţară independentă. Bineînţeles că noi am prefera ca aceasta să treacă printr-o rezoluţie a Consiliului de Securitate al ONU, care ar obţine o largă susţinere", a declarat el.

                   Secretarul general al ONU, Kofi Annan, a admis recent că negocierile privind statutul definitiv al Kosovo, aflate în impas în prezent, ar putea să se prelungească până în anul 2007. Iniţial, M. Ahtisaari urma să prezinte până la sfârşitul anului 2006 propunerile sale ţărilor Grupului de contact (Statele Unite, Rusia, Franţa, Italia, Germania şi Marea Britanie). Însă Kofi Annan a precizat că „situaţia provinciei Kosovo nu trebuie să fie utilizată în scopuri electorale", făcând referinţă la intenţia autorităţilor de la Belgrad de a organiza în ianuarie 2007 alegeri legislative anticipate.

                   5. Situaţia din Orientul Mijlociu

                   Ministrul de externe sirian Walid al-Moallem a apreciat că procesul de pace israeliano-palestinian va fi relansat în anul 2007, reafirmând că Siria este pregătită pentru negocieri pe baza rezoluţiilor ONU. „Israelienii trebuie să înţeleagă că războiul nu rezolvă nimic. Dacă intenţionează să declanşeze un război în 2007, noi, în schimb, credem că procesul de pace va fi relansat în 2007", a declarat şeful diplomaţiei siriene. Oficialul sirian a făcut trimitere directă la un articol apărut într-o ediţie a cotidianului Haaretz, conform căruia Statul major al armatei israeliene a considerat drept ipoteză de lucru faptul că Siria şi gruparea şiită libaneză ar putea declanşa un război împotriva Israelului, în vara anului 2007. „Deoarece guvernul israelian se declară democrat, el trebuie să dea ascultare acestor voci care cheamă la relansarea negocierilor dintre cele două ţări. Şi, când va răspunde pozitiv acestor voci, va găsi o Sirie pregătită să reia negocierile de pace", a mai afirmat ministrul de externe sirian. 

                   Uniunea Europeană a cerut Israelului să pună capăt operaţiunilor sale militare, după bombardamentele sângeroase din ultima perioadă, din nordul Fâşiei Gaza, pe care le-a calificat drept "profund şocante". Preşedinţia finlandeză a UE a apreciat negativ faptul că în Fâşia Gaza continuă să moară civili, din cauza operaţiunii militare israeliene, cerând Israelului să pună capăt acestor acţiuni. UE a solicitat, totodată, oprirea atacurilor cu rachete ale militanţilor palestinieni asupra Israelului. 

                   "Spirala violenţei va avea consecinţe grave asupra securităţii şi situaţiei politice în regiune", se menţionează într-un comunicat dat publicităţii la Bruxelles. "Trebuie ca operaţiunile militare să înceteze în Fâşia Gaza. Procesului de reconciliere interpalestiniană trebuie să i se acorde o şansă, iar preşedintele palestinian, Mahmud Abbas, trebuie susţinut pe deplin, în eforturile sale privind formarea unui nou guvern de uniune naţională”, a precizat Înaltul reprezentant al UE pentru politică externă şi de securitate comună, Javier Solana. 

                   "Asasinarea atâtor civili în Gaza, inclusiv a multor copii, este un eveniment profund şocant", a afirmat, la rândul său, Comisarul pentru relaţii externe şi bună vecinătate, Benita Ferrero-Waldner. "Israelul are dreptul să se apere, însă nu cu preţul vieţii unor nevinovaţi", a conchis oficialul european.

                   Bombardamentele de la Beit Hanun au fost condamnate şi de alte guverne occidentale. Miniştrii de externe francez, Philippe Douste-Blazy şi italian, Massimo D'Alema au denunţat, la Paris, situaţia umanitară dramatică din Fâşia Gaza, exprimându-şi speranţa ca un guvern palestinian de uniune naţională să poată deschide calea spre realizarea păcii în regiune. "Ştirile care ne parvin din Orientul Mijlociu sunt dramatice", a spus Massimo D'Alema, menţionând că ofensiva forţelor militare israeliene în Gaza s-a soldat în ultimile zile cu moartea a peste 50 de palestinieni. De asemenea, premierul britanic Tony Blair a calificat situaţia din Fâşia Gaza în termeni similari, descriind-o cu cuvintele „tragic” şi „oribil”.

                   Observatorul palestinian la ONU, Ryad Mansour, a solicitat Consiliului de Securitate al ONU să condamne masacrele comise de Israel în Fâşia Gaza şi să trimită o forţă a Naţiunilor Unite, pentru a supraveghea încetarea focului între israelieni şi palestinieni. "Este terorism de stat. Este vorba de crime de război, ai căror autori trebuie făcuţi răspunzători, conform dreptului internaţional", a declarat diplomatul palestinian în cadrul unei reuniuni de urgenţă a Consiliului referitoare la operaţiunile militare israeliene de la Beit Hanun. "Trebuie să se pună capăt comportamentului ilegal al Israelului, iar poporul palestinian trebuie repus în drepturi, inclusiv acela de a fi protejat, în calitate de populaţie civilă aflată sub ocupaţie", a mai afirmat Ryad Mansour. Acesta a cerut, totodată, demararea unei anchete privind „masacrul de la Beit Hanun” şi „desfăşurarea unei forţe de observatori a ONU, pentru supravegherea încetării focului înaintea semnării unui acord în acest sens între Israel şi palestinieni”. 

                   Reprezentantul Israelului la ONU, Daniel Carmon, a reafirmat „profundele regrete şi tristeţea ţării sale”, după uciderea civililor din Beit Hanun, apreciind că „terorismul partidului palestinian Hamas este adevăratul răspunzător pentru această tragedie”.

                   6. Programul nuclear al Coreei de Nord

                   Liderii Chinei şi ţărilor din cadrul Asociaţiei statelor din Asia de Sud-Est (ASEAN) au făcut un apel la reluarea negocierilor, în formatul de şase state
, în problema programului nuclear al Coreii de Nord. O declaraţie în acest sens a fost adoptată cu prilejul reuniunii ASEAN
, care s-a desfăşurat la Nanning (China). 

                   În cadrul unei conferinţe de presă, premierul chinez Wen Jiabao s-a pronunţat ca Declaraţia din 19 septembrie 2005 să fie luată drept bază pentru continuarea negocierilor cu regimul de la Phenian, aflate în impas, mai ales după testul nuclear nord-coreean din 9 octombrie a.c. 

                   Adjunctul secretarului de stat american Christopher Hill a declarat că Statele Unite ale Americii se aşteaptă la un progres substanţial în cadrul următoarei runde de negocieri multilaterale care au drept scop să convingă Coreea de Nord să pună capăt programului său nuclear. Christopher Hill a afirmat că regimul de la Phenian nu a făcut promisiuni explicite că nu va mai efectua alte teste nucleare şi a ţinut să precizeze că rezoluţia Consiliului de Securitate al ONU rămâne valabilă. "Cred că este evident că nu se vor angaja în astfel de provocări", a adăugat el în legătură cu alte teste nucleare nord-coreene. Coreea de Nord şi-a reafirmat angajamentul asumat anul trecut de a abandona programele nucleare în schimbul unor concesii, a declarat Christopher Hill. "Ne-am reafirmat cu toţii, între care şi Coreea de Nord, angajamentul faţă de declaraţia din septembrie şi denuclerizarea Peninsulei Coreea", a precizat oficialul american.

*

                   Nicholas Burns, subsecretar de stat pentru afaceri politice în Departamentul de Stat de la Washington, şi Robert Joseph, subsecretar de stat american pentru securitate internaţională şi controlul armelor, au avut la Beijing cea de a treia rundă de negocieri Statele Unite ale Americii - China, privind programul nuclear nord-coreean. Oficialităţile americane au avut dezbateri cu cu ministrul de externe chinez Li Zhaoxing şi cu ministrul-adjunct de externe chinez Yang Jiechi. „Am lucrat la perspectivele de cooperare între China şi Statele Unite ale Americii, pentru a garanta pacea şi stabilitatea în Extremul Orient şi am avut discuţii foarte fructuoase referitoare la Coreea de Nord", a afirmat diplomatul american. "Punctul de vedere al administraţiei de la Washington este acela că Statele Unite şi China ar trebui să fie partenere în scopul asigurării stabilităţii şi păcii în lume", a afirmat el. Cu toate că Nicholas Burns nu a dorit să avanseze o dată privind reluarea negocierilor menite să convingă Coreea de Nord să renunţe la ambiţiile sale nucleare, potrivit oficialilor chinezi, acestea ar urma să fie reluate pînă la sfârşitul acestui an, cel mai probabil în luna decembrie, tot la Beijing.

                   7. Provocări europene impuse de o nouă conducere a Pentagonului

                   «Potrivit analiştilor şi experţilor, plecarea de la Pentagon a ministrului american al apărării, Donald Rumsfeld, îi va pune într-o situaţie neplăcută pe aliaţii europeni ai SUA, care  s-ar putea confrunta cu perspectiva de a trebui să contribuie mai mult la acţiunile legate de securitate. 

                   Odată cu instalarea în funcţie a lui Robert Gates, fost director al CIA, ţările europene s-ar putea con​frunta cu noi provocări în relaţia NATO - Statele Unite. Eforturile lui D. Rumsfeld de a transforma Alianţa condusă de SUA dintr-o organizaţie de apărare colectivă într-o aşa-numită "coaliţie a voluntarilor" care acţiona pe marginea "aventurilor" militare ale SUA, aşa cum s-a întâmplat în Irak, au slăbit sprijinul acordat de europeni.

                   Dacă Robert Gates se va decide să schimbe această politică şi să facă din NATO prima alegere a administraţiei de la Washington ca partener de operaţiuni mili​tare, politica de apărare europeană ar putea fi prinsă pe picior greşit. 

                   "O nouă echipă în Congres ar putea fi neplăcută pentru europeni", declara Jens van Scherpenberg, expert în relaţii trans-atlantice la Institutul German pentru Afaceri de Securitate şi Internaţionale din Berlin. „La început, el dorea ca armata americană să acţioneze de una singură. Într-un fel, această variantă era mai convenabilă pentru europeni pentru că ştiau că politica în Irak era compromisă. Între timp, europenii au început să aibă grijă de propriile lor priorităţi strategice şi de securitate”, a adaugat van Scherpenberg.

                   În orice caz, Robert Gates, unul din membrii Grupului de Studiu pentru Irak, este aşteptat să stabilească o nouă strategie în privinţa Irakului şi să şi-i apropie din nou pe aliaţii europeni ai SUA, punând astfel capăt dispreţului lui D. Rumsfeld. „Aşa numitele coaliţii ale voluntarilor au negat întregul concept al NATO şi au slăbit Alianţa”, declara Toms Baumanis, directorul „Latvian Atlantic Council”. "Letonia şi celelaIte state baltice au dorit dintotdeauna ca NATO să reprezinte o puternică organizaţie de apărare colectivă. Statele baltice şi-au dorit ca NATO să fie un garant al securităţii lor, deoarece aceste state se simt nesigure în privinţa tipului de securitate pe care UE le-o poate garanta în viitor", a precizat el.

                   Zdzislaw Lachowski, analist pe probleme de securitate la „Stockholm International Peace Research Institute”, este de părere că şi cei mai apropiaţi aliaţi ai SUA din Europa de Est au fost îngrijoraţi în privinţa unor astfel de coalitii.

                   În pofida criticilor formulate la adresa politicilor americane din perioada lui Donald Rumsfeld şi a felului în care acestea au subminat NATO, analiştii sunt de părere că o simplă întoarcere la status quo este improbabilă. "Ceea ce s-a întâmplat în timpul mandatului lui Donald Rumsfeld a fost că politica de apărare a devenit extrem de ideologică", declara Nicole Gnesotto, directoarea institutului UE pentru Studii de Securitate din Paris. "Administraţia americană a spus de fapt că aceia care nu îi susţin sunt împotriva lor. Odată cu noua componentă a Congresului, liderii europeni nu ar trebui să se amăgească, crezând că lucrurile vor fi mult mai uşoare pentru europeni sau pentru NATO", consideră aceasta.

                   În mod ironic, susţin analiştii, modul în care D. Rumsfeld s-a folosit de coaliţii pe cheltuiala NATO i-a forţat pe europeni să ia o poziţie mai fermă în ceea ce priveşte pro​priile lor ambiţii legate de securitate şi apărare. "Europenii au început să ia securitatea în serios. După un start dificil în Balcani, europenii sunt aceia care au fost şi sunt implicaţi în Afghanistan. De asemenea, europenii conduc forţa ONU de menţinere a păcii în Liban. Europa s-a schimbat foarte mult, cel puţin în probleme legate de securitate, devenind mult mai încrezătoare în forţele proprii", declara Rose Gottemoeller, directorul „Carnegie Moscow Center”.

                   Pe de altă parte, relaţia Statelor Unite cu Turcia a cunoscut multe momente dificile, din cauza fapt​ului că "Rumsfeld nu a înţeles complexitatea sensibilităţilor turce în privinţa războiului din Irak", este de părere Suat Kiniklioglu, director​ul din Ankara al „German Marshall Fund of the United States”. "Când priveşti înapoi, la cei şase ani de mandat ai lui Donald Rumsfeld vezi că acesta a reuşit să îndepărteze Turcia, unul din cei mai apropiaţi aliaţi ai Statelor Unite în regiune. SUA nu au putut accepta ca un guvern democratic să voteze împotriva acceptării faptului că trupele americane să lanseze un atac asupra nordului Irakului, din Turcia. D. Rumsfeld avea o abordare extrem de ideologică în privinţa apărării, care a sfârşit prin a crea o instabilitate şi o imprevizibilitate uriaşe în regiune. D. Rumsfeld nu a vrut să asculte problemele aliaţilor Washingtonului", a apreciat acesta.

                   Analiştii sunt de părere că una din greşelile tactice a lui Donald Rumsfeld a fost eşecul acestuia de a exploata extraordinara susţinere a Europei faţă de Statele Unite, după atacurile de la 11 septembrie 2001. În acel moment, NATO era mai mult decât doritor să preia o mare parte a sarcinilor care priveau apărarea, chiar dacă îi lipseau capacităţile militare pentru a o face. Pentru prima dată în istorie, George Robertson, la acel moment Secretarul general al NATO, a invocat Articolul 5 din Tratatul de la Washington al Orga​nizaţiei Tratatului Atlanticului de Nord, imediat după atacuri, articol care stipula că un atac asupra unui membru al Alianţei este un atac asupra întregii Alianţe. Pentagonul nu s-a grăbit însă să accepte propunerca lui G. Robertson, lăsând Alianţa şi mai în derută în încercarea sa de a-şi defini un rol după Războiul Rece.

                   În momentul în care Donald Rumsfeld a solicitat NATO să susţină războiul condus de americani în Irak, în anul 2004, opoziţia faţă de acest război era deja vehementă în Franţa, Germania şi Benelux. Analiştii consideră că Donald Rumsfeld a exploatat aceste dife​renţe de păreri, catalogând ţările care se declarau împotriva război​ului drept „vechea Europă”, prin con​trast cu „noua Europă”, reprezen​tată de unele ţări occidentale şi majoritatea ţărilor foste comuniste din Europa de Est, care, la acel moment, considerau justificată din punct de vedere moral schimbarea de regim în Irak.

                   "Ţările care s-au alăturat coaliţiei conduse de SUA în Irak au învăţat multe lucruri despre politica americană", declara Nicole Gnesotto. "Au văzut că politica pentru Irak a fost un dezastru. În acest fel, diferenţele de păreri dintre „vechea şi noua Europă” s-au estompat, în pofida incercării lui D. Rumsfeld de a diviza şi de a slăbi Europa".» 

� Osetia de Sud are o suprafaţă de 3.900 de km2 în partea de sud a Caucazului. Principalele activităţi economice privesc agricultura, cu toate că mai puţin de 10% din teritoriu este cultivat cu cereale şi fructe. 


              Tensiunile în regiune au apărut în anul 1989, când Frontul Popular al Osetiei de Sud a cerut unificarea cu Osetia de Nord, parte a Uniunii Sovietice de atunci. La 10 noiembrie 1989, Sovietul Suprem al Osetiei de Sud a aprobat decizia de unificare cu Osetia de Nord, decizie revocată de parlamentul de la Tbilisi, care a interzis şi demonstraţiile în regiune. 


              Dorinţa de autonomie a populaţiei din Osetia de Sud, ai cărei lideri au cerut ca limba oficială a regiunii să fie limba osetină, şi nu cea georgiană, precum şi sentimentele naţionaliste ale populaţiei georgiene au declanşat criza. Demonstraţiile populaţiei osetine au întâmpinat rezistenţă din partea populaţiei georgiene, care au degenerat în incendierea caselor familiilor georgiene şi a şcolilor din capitala regiunii Osetia de Sud, aproximativ 1.000 de persoane de ambele părţi fiind ucise şi alte 60.000 refugiindu-se din regiune din cauza conflictului. 


               În anul 1992, guvernul georgian a acceptat încetarea ostilităţilor, a fost instituită o forţă de menţinere a păcii postconflict formată din soldaţi georgieni, ruşi şi ai Osetiei de Sud. 


               La 6 noiembrie 1992, Organizaţia pentru Securitate şi Cooperare în Europa a stabilit o misiune în Georgia care să monitorizeze operaţiunea de menţinere a păcii şi evoluţia situaţiei din regiune. 


               În iunie 2004 a fost înregistrat un nou moment delicat în relaţiile dintre cele două părţi, soldat cu luări de ostatici, zeci de morţi şi răniţi de ambele părţi.


� La negocierile în problema nucleară nord-coreeană participă Coreea de Sud, Coreea de Nord, SUA, Japonia, China şi Rusia.


� ASEAN grupează zece ţări: Brunei, Vietnam, Indonezia, Cambodgia, Laos, Malayesia, Myanmar, Filipine, Singapore şi Thailanda. 


� Traducere ROMPRES din „�The International Herald Tribune” 10 noiembrie 2006.

